Nóg ŉ mediahuis verwyder kommentaarfunksieArgieffoto Independent Media, wat onder meer Cape Argus, Pretoria News, The Mercury en Diamond Fields Advertiser besit, het die nuus in ’n kommentaarstuk op sy webwerf gebreek. Adrian Ephraim, besturende direkteur van Independent Media, het in ŉ brief die besluit aan lesers verduidelik. “Dit is ŉ moeilike maar noodsaaklike besluit wat ons ná die versigtige oorweging van alle betrokke faktore geneem het,” het Ephraim gesê. Hy het gesê die reg op vryheid van spraak kan nie die persoonlike vryheid en menseregte van ander burgers oorskadu nie. “Laat ek dit duidelik maak dat om kommentaar op ŉ artikel te lewer nie ŉ reg is nie, maar ŉ voorreg wat IOL aan jou as leser gebied het. As jy geneig is om rassisties of seksisties in jou denke te wees, kan jy jou met liefde op ander platforms gaan uitdruk waar sulke gedrag aanvaarbaar is, maar nie op IOL nie. Ons is van mening dat die gevalle van misbruik in ons kommentaar-afdeling onbeheerbaar geraak het.” Hy het gesê die reg op waardigheid kan nie verruil word vir onbeheerste aanlyn dialoog nie en die reg op vryheid van spraak is nie onherroeplik nie. Volgens Ephraim kan lesers steeds briewe aan die mediagroep stuur wat volgens die diskresie van die redaksiespan moontlik geplaas sal word. “Van nou af sal ons slegs betekenisvolle bydraes wat met waardigheid, respek en helderheid van denke gelewer is, toelaat,” het hy gesê. Independent Media se besluit volg ongeveer ŉ maand nadat News24 aangekondig het dat hy die kommentaarfunksie op sy aanlyn berigte gaan verwyder. Susan Lombaard, uitvoerende hoof van Maroela Media, het saamgestem dat dit noodsaaklik is om die kommentaarfunksie op ŉ digitale platform doeltreffend te bestuur, maar ook gesê dit vorm ’n integrale deel van Maroela Media. “Ons is dankbaar vir Maroela Media se ongekende groei in die afgelope jaar, wat ons unieke maandelikse leserstal in Augustus op byna 1 miljoen te staan gebring het. Terselfdertyd bring dié groot getal lesers ’n groot verantwoordelikheid mee om kommentaar doeltreffend en sinvol te bestuur,” het Lombaard gesê. “Ons is egter steeds oortuig dat ons ’n verantwoordelikheid het om vir die Maroela Media-gemeenskap ’n platform te skep waar hulle aan gesprekke kan deelneem, hul mening kan lug en hul argumente oor aktuele sake kan slyp. Interaktiwiteit is deel van die wese van digitale media, en ons is dit aan ons lesers verskuldig om hulle toe te laat om saam te praat op ons digitale platform.”